Рођен је у вишечланој патријархалној задрузи у засеоку Гручићи, село Цврица. Као млад се бавио ковачким занатом. Међу Србима у Осату је важио као изузетно храбар и јак човјек, па је изабран да буде вођа српске одбране Осата од упада јањичара. Када је 1804. избио Први српски устанак, хаџи Мелентије Стевановић га позива да се заједно са Осаћанима придружи устаницима у првим борбама на Дрини. Борио се заједно са хаџи Мелентијем Стевановићем, протом Метејом Ненадовићем и Јаковом Ненадовићем. У првим борбама се прочуо по јунашту, те је Карађорђе изразио жељу да га сретне. Карађорђе му је приликом сусрета рекао: „"Ја сам Карађорђе, а ти си од данас Карамарко"”, те је од тада био познат и као Карамарко. Карађорђе му је том приликом дао војску и војводу Лазара Мутапа да са њима ослободи Осат и Сребреницу од Турака. Заједно је са Лазаром Мутапом 1804. ослободио већи дио Осата, али је убрзо иза тога османлијска војска напала Осат а устаници су се повукли преко Дрине. Приликом повлачења, погинула му је жена.